Rebel Without a Cause

***Rebel Without a Cause*** (títol orichinal en anglés, en aragonés ***Rebel sin de causa***, estrenada en Aragón con o suyo títol traduciu enta lo castellano como ***Rebelde sin causa***) ye una cinta de cine estausunidense de cine de drama estrenada l'anyo 1955, dirichida por Nicholas Ray seguntes un guión adaptau por Stewart Stern y Irving Shulman (encara que basau en una historia d'o mesmo Nicholas Ray), con una dirección de fotografía d'Ernest Haller, una banda sonora orichinal de Leonard Rosenmany una producción cinematografica de David Weisbart ta la productora cinematografica *[[Warner Bros. Pictures]]*. Fan parte de l'elenco d'actors d'a cinta, entre d'atros, James Dean, Natalie Wood, Sal Mineo, Jim Backus, Ann Doran, Corey Allen, William Hopper, Rochelle Hudson, Edward Platt, Marietta Canty, Virginia Brissac, Dennis Hopper, Jack Grinnage, Frank Mazzola, Ian Wolfe, Beverly Long y Robert Foulk.

En 1955 en Los Angeles a Policía ha arrestau a tres chóvens: *Jim Stark*, por toquina en una carrera; *John "Plato" Crawford* en haber matau a una ganyolada d'animals; y *Judy*, en haber violau o toque a retiro. Cadagún d'éls confiesa la verdadera causa d'os suyos problemas: toz tres tienen problemas en as suyas respectivas familias. Cuan *Jim* marcha enta lo suyo primer día en l'instituto, troba a *Judy* y li ufre d'acmpanyar-la enta l'instituto, pero ista refusa y marcha con *Buzz Gunderson* y la suya banda de delincuents, en estar amás a suya novia. Toz os alumnos refusan a *Jim*, menos *Plato*, qui bien luego se fa amigo intimo suyo. Mientres una excursión de l'instituto enta l'Observatorio Griffith, *Buzz* reta a *Jim* a un duelo de fuchaina, estando *Jim* o vencedor. Pero ta preservar a suya posición de líder, *Buzz* lo torna a retar a robar automóbils ta una cursa en un perigloso cinglo, con toz dos en l'auto ta veyer qui ye lo zaguero en saltar antis d'a cayida d'o mesmo por o cinglo. Tanimientres, cuan *Buzz* preba de saltar, a suya chupa se desapatusquia y caye con l'auto, matando-se. Toz fuyen en plegar a Policía, menos *Judy*, dica que *Jim* consigue convencer-la. Cuan días dimpués *Jim* marcha enta la comisaría de policía ta confesar, no li fan caso y ha de marchar, pero cuan torna enta la suya casa troba a *Judy*, qui pide meco por o suyo comportamiento anterior, y poquet a poquet naixe l'amor entre toz dos. A banda de *Buzz* creye que *Plato* los ha traicionau y lo persiguen, robando-li a suya libreta d'adrezas, a on i ye l'adreza de *Jim*. *Plato*, convenciu de que van a matar a *Jim*, roba la pistola de su mai y marcha a avisar-lo.Pero cuan se troban, *Plato* queda dormiu y lo tornan a trobar os miembros d'a banda de *Buzz*, disparando-les deixando a un feriu. En tornar *Jim*, *Plato* fuye d'él, decindo que l'ha desixau abandonau, entutando-se en l'observatorio con l'arma y environau por a policía.

A cinta s'ambienta en 1955 en Los Angeles (California) y las suyas escenas se filmoron en Calabasas, Los Angeles y Santa Monica en California y en Ocala (Florida), amás d'en os *[[Warner Brothers Burbank Studios]]* en Burbank, tamién en California.

*Rebel Without a Cause* ye una cinta que ha recibiu bels premios y nominacions, en destacando tres nominacions a los Premios Oscar (Millor Actor Segundario, Millor Actriz Segundaria y Millor Argumento) en 1956 mientres a 28<sup>ena</sup> edición d'os premios; dos nominacions a los Premios BAFTA (Millor Cinta y Millor Actor Forano) en 1957 mientres a 10<sup>ena</sup> edición d'os Premios BAFTA; y un Premio Globo d'Oro a la Millor Estrela Emerchent Femenina en 1957 mientres a 14<sup>ena</sup> edición d'os Premios Globos d'Oro.

## Elenco

## Se veiga tamién
* Cine en 1955.
* Cintas de 1955.

## Referencias

## Vinclos externos

*  ''Rebel Without a Cause'' en Internet Movie Database.
*  ''Rebel Without a Cause'' en l**[[American Film Institute Catalog]]'' de l**American Film Institute*.
*  [https://www.allmovie.com/movie/rebel-without-a-cause-am6334 *Rebel Without a Cause*] en [[AllMovie]].
*  [https://www.tcm.com/tcmdb/title/16115/enwp *Rebel Without a Cause*] en [[TCM Movie Database]].
*  [https://www.rottentomatoes.com/m/rebel_without_a_cause *Rebel Without a Cause''] en Rotten Tomatoes.